Drankverbod word nie opgehef(Argieffoto: Yutacar/Unsplash) Die verkoop van alkohol bly verbode gedurende die algehele landwye afsondering. Die staatsprokureur het Vrydag in ’n verklaring bevestig pres. Cyril Ramaphosa het besluit om nie die drankverbod gedurende die algehele landwye afsondering op te hef nie ten spyte daarvan dat die Gautengse Drankforum gedreig het om regsaksie te neem sou die verbod nie opgehef word nie. Luidens die verklaring word die verkoop van drank nie as ’n noodsaaklike diens beskou nie en sal die drankverbod dus nie opgehef word nie. Volgens die staatsprokureur hou die verkoop en gebruik van drank ook verband met ’n toename in gewelddadige misdaad, motorongelukke en mediese noodgevalle. Gevalle van dié aard plaas druk op hospitale wat nie bykomende druk gedurende die Covid-19-pandemie kan bekostig nie. Maroela Media het vroeër berig die forum het oor die naweek ŉ griefskrif aan Ramaphosa gestuur rakende die drankverbod tydens die afsonderingstydperk en het die president aanvanklik tot Dinsdag gegee om daarop te reageer. Ramaphosa het egter uitstel tot Vrydag gevra om op die griefskrif te reageer. Die president raai alkoholverkopers aan om aansoek om finansiële bystand by die regering se programme vir ekonomiese bystand te doen. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.